## La Fe, l’IIS La Fe i l’IVI investiguen un biomaterial per a fertilitat a partir de teixit ovàric descel·lularitzat

*** L’objectiu és augmentar les possibilitats gestacionals de dones amb insuficiència ovàrica precoç, o de pacients jóvens amb càncer que vullguen ser mares en el futur
* La investigació es basa en la possibilitat de desenrotllar un hidrogel a partir d’ovaris obtinguts en el procés de donació als quals es lleven totes les cèl·lules i informació genètica**

L’Hospital Universitari i Politècnic La Fe, l’Institut d’Investigació Sanitària La Fe i la fundació IVIRMA (Fundació Institut Valencià d’Infertilitat) estan investigant si és possible desenrotllar un hidrogel a partir d’ovaris obtinguts en el procés de donació als quals es lleven totes les cèl·lules i informació genètica, i utilitzar eixe gel com a suport natural per a tractaments reproductius. En concret, es busca augmentar les possibilitats gestacionals de dones amb insuficiència ovàrica precoç, o pacients jóvens amb càncer que vullguen ser mares en el futur.

Tal com han destacat l’especialista de l’Hospital La Fe, Mónica Romeu, i l’experta de l’IVI, Irene Cervelló, especialistes en bioenginyeria eliminen en el laboratori totes les cèl·lules de l’ovari donat, inclòs el material genètic, i preserven només la matriu, l’entorn a on viuen eixes cèl·lules.

El resultat, com han explicat les investigadores, és un hidrogel de matriu extracelul·lar, desproveït de la informació genètica de la donant, que s’utilitza com a esquelet o niu a on fer créixer *in vitro* fol·licles o ovòcits immadurs, és a dir, les cèl·lules reproductives de les dones amb problemes de fertilitat.

En el marc del projecte d’investigació, les cèl·lules reproductives s’encapsulen en eixe hidrogel que simula l’ovari amb l’objectiu que se senten en l’entorn més natural possible i cresquen millor.

La investigació, que va arrancar fa un any, es troba en una fase inicial, encara que no es descarta la seua implementació posterior en pacients. De fet, podria establir les bases per al desenrotllament d’hidrogels injectables, naturals o replicats de manera artificial en el laboratori, amb capacitat per a restablir els cicles hormonals i, en definitiva, la fertilitat de pacients amb dificultats per a concebre.

En el cas de pacients oncològiques, a més, utilitzar hidrogels que han sigut descel·lularizats i no tenen informació genètica podria reduir el risc de reintroducció de cèl·lules cancerígenes pròpies, com han coincidit a assenyalar les doctores Romeu i Cervelló.

El projecte d’investigació ‘Engineering the human ovary: decellularized ovarian hydrogels for *in vitr*o follicle culture’ s’allargarà fins a 2027 amb l’objectiu d’estudiar un total de 30 donacions (60 ovaris).

Tal com ha explicat la coordinadora del programa de trasplantaments de La Fe, Ana Tur, poden ser donants les dones mortes abans dels 50 anys que hagen manifestat en vida la seua voluntat de donar o, si no hi ha instruccions prèvies, l’entorn familiar de les quals autoritze la donació.

Precisament, a la generositat de les donants s’ha referit el gerent de l’Agrupació Sanitària Interdepartamental València Sud i del Departament València-La Fe, José Luis Poveda: “El gest altruista d’estes dones oferix noves oportunitats per a la investigació en el camp de la bioenginyeria i la fertilitat. D’una banda, contribuïx a la millor comprensió de la generació del teixit ovàric i, d’altra banda, la fol·liclegènesi *in vitro* en un medi més amable podria millorar els resultats dels tractaments de fertilitat”.

Fecha: 23/02/2025